দক্ষিণ আফ্রিকা সফরটি ভালো যায়নি শাহাদাত হোসেনের। পারফরমেন্সের কারণে জাতীয় দলেও নিয়মিত নন তিনি। নিজের বোলিং নিয়ে অনেক কাজ করেছেন, কোথায় ভুল আছে সেটি খুঁজে বের করারও চেষ্টা করেছেন। কিন্তু স্পিডস্টার হিসেবে পরিচিত পাওয়া শাহাদাত যেন ক্রমেই হারিয়ে যাচ্ছিলেন। কাল মিরপুর শেরেবাংলা স্টেডিয়ামে ভিন্ন শাহাদাতের দেখা মিলল। আফ্রিকা সফরে ১০০ রান দিয়েও কোনো উইকেট পাননি  তিনি, কাল জহিরুল ইসলাম, ফরহাদ হোসেন ও মুশফিকুরকে ফিরিয়ে দিয়ে শাহাদাত যেন নিজেকে নতুন করে ফিরে পেলেন। বৃষ্টির আগেই ঢাকার তাঁবুতে আতঙ্ক ছড়িয়ে দেন শাহাদাত, ৫৭ রানে নেন ৩ উইকেট। অবশ্য ঢাকাকে প্রথম আনন্দ এনে দেন অধিনায়ক মোহাম্মদ শরীফ। এর পরের গল্পটি সাজিয়েছেন শাহাদাত। ঘাসে ভরা উইকেটে তার বোলিং ঠেকাতে গিয়েই ঢাকার দম যায় যায় অবস্থা। লাঞ্চের আগে ২ উইকেট নেয়া এই পেসার দিনশেষে তুলে নেন ৩ উইকেট। পাশাপাশি জাতীয় দলের সাবেক উইকেটকিপার ধীমান ঘোষ ও অলরাউন্ডার নাঈম ইসলামকে কৃতিত্ব দিতে হবে। রাজশাহীর ইনিংসে ধস থেকে বাঁচিয়েছেন  এই দুজন। লাঞ্চের পর এরাই দিনের শেষ পর্যন্ত থেকে ১০৬ রান যোগ করলে রাজশাহীর ঘরে হাসি ফুটে।